Ռաֆ ընդ Ռեդի

**Ռաֆ ընդ Ռեդի** (), վիճակագրորեն առանձնացված տեղանք Նևադայի շրջանում (Կալիֆոռնիա, ԱՄՆ)։ Անկախ պետություն 1850 թվականի ապրիլի 7-ից հուլիսի 4-ը։ Բնակավայրի անվանումը բառացի թարգմանվում է որպես «Կոպիտ և պատրաստ», ինչի կապակցությամբ այն հաճախ հայտնվում է անսովոր տեղանունների ցանկում։

Ռաֆ ընդ Ռեդին գտնվում է SR20 մայրուղու վրա։ Բարձրությունը ծովի մակերևույթից 578 մետր է, տարածքը՝ 8,21 կմ², հեռախոսային կոդը՝ 530։

## Պատմություն
Կալիֆոռնիայի ոսկու տենդի առաջին տարիներին՝ 1849 թվականի սեպտեմբերին, Վիսկոնսինի ոսկի որոնողներն այդտեղ ճամբար են դրել: Նրանք Rough and Ready Company ընկերության աշխատակիցներն էին։ Նրանց ղեկավարը Աբսալ Թաունսենդն էր (1810-1888), որը ԱՄՆ բանակի նախկին կապիտան էր՝ այդ ժամանակ նոր ավարտված ամերիկա-մեքսիկական պատերազմի ժամանակ, որտեղ նա ծառայել էր գեներալ Զաքարի Թեյլորի հրամանատարության ներքո: Թեյլորը, որն ուներ Old *Rough and Ready* (Ռաֆ ընդ Ռեդի) մականունը, դրանից կես տարի առաջ (1849 թվականի մարտի 4) դարձել էր ԱՄՆ 12-րդ նախագահը։

Հանքագործներից մեկը գնացել է դեպի առվակը լվացվելու և այնտեղ գտել ոսկե բնակտոր։ Այնուհետև խումբը ոչ մի տեղ չի շարժվել, հիմնել է մշտական բնակավայր և սկսել ոսկու արդյունահանումը։ Թաունսենդը Նոր բնակավայրն անվանել է *Ռաֆ ընդ Ռեդի*։ Հաջորդ տարի հետախույզները, դժգոհ լինելով այն հարկերից, որոնցով պետությունը հարկել էր իրենց գործունեությունը, որոշել են ազատվել դրանցից՝ առանձնանալով ԱՄՆ-ից և հռչակելով սեփական հանրապետությունը։ 1850 թվականի ապրիլի 7-ին նրանք պաշտոնապես հայտարարել են իրենց սեփական պետության՝ *Great Republic of Rough and Ready*-ի ստեղծման մասին՝ Աբսալոմ Թաունսենդին ընտրելով նախագահ։ Սակայն, արդեն նույն թվականի հունիսին նորաստեղծ հանրապետության բնակիչները անհարմարություն են զգացել. ամբողջ երկիրը պատրաստվում էր նշել հուլիսի 4-ը, բայց նրանք ոչնչի չէին պատրաստվում, քանի որ այլևս որևէ կապ չունեին Միացյալ Նահանգների հետ: Ավելին, մոտակա քաղաքում՝ Նևադա Սիթիում, հանքագործներին հրաժարվել են ալկոհոլ վաճառել, քանի որ նրանք «օտարերկրացիներ» են: Դրա հետ կապված՝ նույն թվականի հուլիսի 4-ին ընդհանուր ժողովում որոշվել է մտնել Միացյալ Նահանգների կազմի մեջ, և այդ որոշումն անմիջապես կյանքի է կոչվել: Այնուամենայնիվ, որոշ աղբյուրների համաձայն՝ բնակավայրը միայն 1948 թվականին է իրավաբանորեն միացել ԱՄՆ-ին։

1851 թվականի փետրվարին (կամ հուլիսին) Ռաֆ ընդ Ռեդիում բացվել է փոստային բաժանմունք, փոստային ինդեքս՝ 95975։ Առաջին փոստապետը Մարկուս Նաթինգն է եղել։ Այն չի գործել մի քանի ամիս 1855 թվականին, մի քանի ամիս 1913 թվականին և 1942-1948 թվականներին։ ԱՄՆ փոստային ծառայությունը բնակիչներից պահանջել է իրենց աշխատանքը պարզեցնելու համար փոխել իրենց բնակավայրի անունը *Ռաֆ* կամ *Ռեդի*, սակայն նրանք հրաժարվել են։

1980-ականների կեսերին բնակավայրը հասել է SR20 մայրուղի, ինչը մեծապես նպաստեցլ է զբոսաշրջիկների հոսքին դեպի այդտեղ: Ռաֆ ընդ Ռեդիի տեսարժան վայրերից մնացել է 1850-ական թվականների կառուցված երեք շենք, ամեն տարի ապրիլի 7-ին նշվում է «սեփական անկախության օրը»:

Այժմ բնակավայրը Կալիֆոռնիայի ազգային տեսարժան վայրերից է։

## Ժողովրդագրություն
Ըստ 2010 թվականի մարդահամարի տվյալների՝ Ռաֆ ընդ Ռեդիում բնակվում էր 963 մարդ։ Ռասսայական կազմ՝

* սպիտակամորթ ամերիկացիներ՝ 92 %
* սևամորթներ և աֆրոամերիկացիներ՝ 0,3 %
* հնդկացիներ՝ 0,6 %
* ասիացիներ՝ 1,7 %
* խաղաղօվկիանոսյան կղզիների բնիկներ՝ 0,6 %
* այլ ռասսաներ՝ 1,1 %
* խառը ցեղեր՝ 3.6 %
* լատինաամերիկացիներ (ցանկացած ռասսայի)՝ 5.8 %
Կար 262 ընտանիք, 428 տնային տնտեսություն, որոնց 22,2 %-ում ապրում էին 18 տարեկանից ցածր երեխաներ, 47,4 %-ը ներկայացնում էին համատեղ ապրող հետերոսեքսուալ զույգեր, 7,2%-ը՝ ընտանիքի կին ղեկավար՝ առանց ամուսնու, 6,5 %-ը՝ ընտանիքի տղամարդ ղեկավար՝ առանց կնոջ, 7,7%-ը՝ համատեղ ապրող հետերոսեքսուալ զույգեր, որոնք, սակայն, պաշտոնապես ամուսնացած չեն, 0,5%-ը՝ միասեռ զույգեր (պաշտոնական ամուսնության մեջ կամ առանց դրա)։ Տնային տնտեսության միջին չափը կազմել է 2.25 մարդ, իսկ ընտանիքի միջին չափը՝ 2.77 մարդ։ Տարիքային բաշխումը.
* մինչև 18 տարեկան՝ 16.6 %
* 18-24՝ 6,2 %
* 25-44՝ 19,1 %
* 45-64՝ 40 %
* 65 տարեկանից բարձր՝ 18.1 %
Բնակչի միջին տարիքը եղել է 49,5 տարեկան։ 100 իգական սեռի ներկայացուցիչներին բաժին է ընկել 108 տղամարդ, ընդ որում յուրաքանչյուր 100 չափահաս կնոջ բաժին է ընկել համադրելի տարիքի 104,8 տղամարդ։

## Մշակույթում
* «Մահվան հովտի օրեր» հեռուստասերիալը պատկերել է Ռաֆ ընդ Ռեդիի անկախությունն ու անխուսափելի «հակառակ կախվածությունը» երկու դրվագներում՝ *Rough and Ready* (1957) և *Birthright* (1965)։
* Նյու Յորքում գործող «The Great Republic of Rough and Ready» երաժշտական դուետը իր անունը ստացել է քաղաքից։
* Քլարկ Քեյսիի «կատակերգական վեստեռն» ժանրի «Ռաֆ ընդ Ռեդի» վեպը «վերաիմաստավորում է այն երեք ամիսները, երբ Ռաֆ ընդ Ռեդին ինքնիշխան հանրապետություն է եղել»։ Ֆիլմն այն մասին է, թե ինչպես քաղաքի հարբեցողը քնում է քարանձավում և արթնանում երկրաշարժի ժամանակ՝ գտնելով մի հսկա ոսկե քար, որը պետք է բերվի Սակրամենտո: Քաղաքը պաշտպանում են «տարօրինակ հանքագործները» և «շերիֆը, որը վախենում է զենքից»։
* Սակրամենտոյում հիմնված *Hella* math rock խումբը թողարկել է *«Republic of Rough and Ready»* վերնագրով երգը, որը տեղ է գտել իրենց 2002 թվականի *Hold Your Horse Is* ալբոմում։ Ի դեպ կիթառահար Սփենսեր Սեյմը ծնվել և մեծացել է Նևադա շրջանում, իսկ թմբկահար Զաք Հիլը նույնպես կարճ ժամանակով ապրել է այնտեղ։

## Տես նաև
* Կալիֆոռնիայի պատմություն

## Ծանոթագրություններ

## Արտաքին հղումներ
* Ռաֆ ընդ Ռեդին *ghosttowns.com* կայքում
* Ռաֆ ընդ Ռեդին *malakoff.com* կայքում
* Ռաֆ ընդ Ռեդին *aboutnevadacounty.com* կայքում

Կատեգորիա:1849 հիմնադրումներ ԱՄՆ-ում
Կատեգորիա:1850 թվականին հիմնադրված բնակավայրեր
Կատեգորիա:1850 հիմնադրված պետություններ և տարածքներ
Կատեգորիա:ԱՄՆ-ի բնակավայրեր
Կատեգորիա:Կալիֆոռնիայի բնակավայրեր
Կատեգորիա:Կալիֆոռնիայի քաղաքներ
Կատեգորիա:Նախկին հանրապետություններ
Կատեգորիա:Վիրտուալ պետություններ